На основу члана 41. став 10. Пословника Владе („Службени гласник РС”, бр. 61/06- пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. уредба), Министарство за рад, запошљавање, борачка и социјална питања објављује

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**о**

**ПРЕДЛОГУ НАЦИОНАЛНЕ СТРАТЕГИЈЕ УНАПРЕЂЕЊА ПОЛОЖАЈА ОСОБА СА ИНВАЛИДИТЕТОМ У РЕПУБЛИЦИ СРБИЈИ**

**ЗА ПЕРИОД ОД 2020. ДО 2024. ГОДИНЕ**

 Одбор за јавне службе Владе Републике Србије, на седници одржаној 4. децембра 2019. године, одредио је спровођење јавне расправе и усвојио Програм јавне расправе о Предлогу националне стратегије унапређења положаја особа са инвалидитетом у Републици Србији за период од 2020. до 2024. године (у даљем тексту: Предлог стратегије), у складу са којим је Министарство за рад, запошљавање, борачка и социјална питања спровело јавну расправу.

 Јавна расправа о Предлогу стратегије спроведена је у периоду од 9. до 30. децембра 2019. године, а у оквиру јавне расправе одржани су округли столови у: Новом Саду (9. децембра), Нишу (10. децембра), Крагујевцу (16. децембра), Београду (18. децембра), Ужицу (20. децембра) и Новом Пазару (27. децембра).

 Текст Предлога стратегије био је постављен на интернет страници Министарства за рад, запошљавање, борачка и социјална питања и на порталу е-управе.

 Предлози, примедбе и сугестије у облику општих коментара на Предлог стратегије као целине или у облику коментара на конкретне делове Предлога стратегије дати су усмено током одржаних консултација на округлим столовима или су достављени електронским путем.

 Предлоге, примедбе и сугестије електронским путем доставили су:

* Центар „Живети усправно”;
* Иницијатива за права особа са менталним инвалидитетом – МДРИ-С;
* Тања Жабарац, родитељ детета са инвалидитетом;
* Посланичка група Лига социјалдемократа Војводине – Зелена странка;
* Национална организација за ретке болести Србије – НОРБС;
* Друштво за дигиталну приступачност – Дигитас 24;
* Центар за развој инклузивног друштва – ЦРИД;
* Народна посланица Љупка Михајловска;
* Центар за европске политике – ЦЕП.

 Након завршетка јавне расправе, у Сектору за заштиту особа са инвалидитетом у сарадњи са представницима Тима за социјално укључивање и смањење сиромаштва Владе Републике Србије (СИПРУ), Националне организације особа са инвалидитетом Србије (НООИС), Тима за људска права УН у Србији и стручних консултаната ангажованих на припреми Предлога стратегије, извршена је анализа свих предлога, примедби и сугестија учесника у јавној расправи, као и сугестија пристиглих електронском поштом, на основу чега је сачињен Извештај о спроведеној јавној расправи и извршено усаглашавање и корекција текста Предлога стратегије.

 Примедбе које су прихваћене унете су у текст Предлога стратегије.

**ПРИМЕДБЕ НА ТЕКСТ ПРЕДЛОГА СТРАТЕГИЈЕ КОЈЕ НИСУ ПРИХВАЋЕНЕ**

1. **Преглед** **општих коментара који нису прихваћени**

**a) Општи коментари са округлих столова**

1. **Стана Свиларов, Савез инвалида рада Војводине** (округли сто у Новом Саду): Приликом навођења дефиниције термина особа са инвалидитетом требало би се водити дефиницијама наведеним у релевантним законима, попут Закона о професионалној рехабилитацији и запошљавању особа са инвалидитетом. Пре доношења стратегије треба размотрити које законе је потребно изменити како би дефиниције биле усаглашене са међународним прописима.

Није прихваћено јер је у Предлогу стратегије коришћена дефиниција из Конвенције о правима особа са инвалидитетом.

1. **Марија Милановић, Из Круга Ниш** (округли сто у Нишу): истакла да је важно да и у току припреме акционих планова буду консултоване особе са инвалидитетом. Такође, наглашена је неопходност унапређења координације међу секторима и међу министарствима – потребно је боље дефинисати улоге и начин сарадње, да сарадња не буде само израз добре воље. Када је реч о процени радне способности, Марија Милановић је навела да је потребно да се обрати више пажње на избор особа које се налазе у комисији и да обуке о правима особа са инвалидитетом буду обавезне за чланове и чланице комисија. Такође, изнета је препорука да је потребно уложити додатне напоре у повећање броја особа са инвалидитетом које раде у државним институцијама.

Није прихваћено јер не садржи конкретан предлог за измене/допуне Предлога стратегије.

1. **Данијела Нешовић, Удружење за помоћ особама са аутизмом** (округли сто у Крагујевцу): Особе са интелектуалним тешкоћама нису у довољној мери заступљене у Стратегији – обухваћене су у оквиру термина особе са инвалидитетом а због својих специфичности би требало да буду издвојене као посебна група.

Није прихваћено јер су у тексту Предлога стратегије особе са интелектуалним тешкоћама посебно издвојене у оним областима у којима се сусрећу са посебним изазовима.

1. **Михајло Гордић, Савез глувих и наглувих Србије** (округли сто у Београду): Потребе глувих особа нису узете у обзир у мери у којој је потребно. Важна питања за глуве особе су питања која се тичу приступачности и запошљавања – у овим областима готово да не постоји подршка. Савет за питања особа са инвалидитетом мора да постоји при свим министарствима.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

1. **Милан Јанковић, Удружење студената са хендикепом** (округли сто у Београду): Искључене су особе које се повремено налазе у ситуацији хендикепа.

Није прихваћено јер нису искључене особе које се повремено налазе у ситуацији хендикепа, имајући у виду да је коришћена дефиниција из Конвенције о правима особа са инвалидитетом.

1. **Маја Илић, историчарка уметности и активисткиња у области људских права** (округли сто у Београду): Мора бити препозната група старијих са хендикепом у Стратегији, као посебно рањива група (постављено питање: да ли ова група може да буде посебно издвојена као што су жене и девојчице са инвалидитетом?).

Није прихваћено јер су старије особе са инвалидитетом укључене у све аспекте стратегије. Издвајање жена и девојчица је оправдано имајући у виду њихову бројност (преко 50% популације), као и чињеницу да се сусрећу са специфичним препрекама и изазовима, на шта је указао и Комитет за права особа са инвалидитетом у општем коментару на члан 6.

1. **Аница Спасов, Наша кућа** (округли сто у Београду): Стратегија мора да обухвати анализу ефеката закона, нарочито Закона о професионалној рехабилитацији и запошљавању особа са инвалидитетом, као и буџетски фонд. Неопходно је предвидети мрежу подршке породици од момента рођења детета са инвалидитетом. Такође, потребно је предвидети шта са људима којима је већ одузета пословна способност а чији су родитељи стари.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

1. **Чедомир Цицовић, Удружење инвалида церебралне и дечје парализе** (округли сто у Ужицу): „Укључивање перспективе инвалидитета у све стратегије” – реч је о веома комплексном питању, које није у довољној мери разрађено (ко ће то радити, ко ће коме да одговара, како ће да се организује, ко ће да кажњава ако се не деси и како); „Социјално предузетништво и модели социјалног запошљавања” – наводити социјално предузетништво у Стратегији без закона који регулише ово питање је илузорно и трошење енергије; Образовање: у неким случајевима су специјалне школе боље и ефикасније – потребно је водити рачуна о потреби сваке појединачне особе. Инклузија мора бити усмерена ка појединцу.

Није прихваћено јер не садржи конкретан предлог за измене/допуне текста Предлога стратегије.

1. **Предраг Бакић, Удружење дистрофичара** (округли сто у Ужицу): Нису поменуте здравствене услуге за особе са инвалидитетом. Можда Стратегија да упути на доношење посебног закона о удружењима особа са инвалидитетом, у оквиру мере унапређење сарадње са удружењима.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

1. **Садик Угљанин, руководилац одељења за друштвене делатности општине Нови Пазар** (округли сто у Новом Пазару): Садик је навео да невладин сектор опстаје на основу услуга које пружа и да је потребно проширити круг невладиних организација које имају лиценциране услуге. Потребно је институционализовати активности удружења грађана и помоћи им да стекну потребне услове за лиценцирање. Садик Угљанин је нагласио да је потребно ревидирати постојеће законе како неке одредбе не би биле у колизији са општим циљем Стратегије унапређења положаја особа са инвалидитетом (нпр. Закон о финансијској подршци породици са децом). Напомена: сличан коментар је изнет на скупу у Ужицу (у вези са процесом деинституционализације и неадекватних одредби које се тичу пружалаца услуга у новом Закону о социјалној заштити (Чедомир Цицовић, Удружење инвалида церебралне и дечје парализе). Такође, потребно је размотрити снагу решења интерресорне комисије. Како је наведено, извршење одлука интерресорне комисије је ограничено јер комисија има само саветодавну улогу.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

**б) Општи коментари достављени електронским путем**

1. **Центар Живети усправно**: Где год се у тексту Стратегије наводи синтагма помоћ и подршка, треба да остане само подршка, јер пружање помоћи указује на неједнаку моћ оних који је примају и оних који је пружају, док приликом пружања подршке не умањује се било чија моћ. Израз живети са инвалидитетом такође је еуфемизација.

Није прихваћено јер је принципијелно кључна подршка, али постоје ситуације у којима је потребна и помоћ (нпр. члан 2. Закона о социјалној заштити), што није директно повезано са инвалидитетом већ са ситуацијом у којој особа може да се нађе.

1. **Центар Живети усправно**: Уместо термина особе оштећеног вида или особе оштећеног слуха, светске федерације глувих и слепих особа залажу се за коришћење термина глува/слепа особа. Предлажемо да се са колегама из оба савеза још једном провери да ли да се употребљавају термини с оштећеним слухом/видом и наглуви/слабовиди.

Није прихваћено јер у току консултација и трајања јавне расправе нису добијене сугестије савеза у вези са употребом термина.

1. **МДРИ-С:** Наглашава да предлог Стратегије деинституционализације и пратећег Акционог плана нису доступни јавности, па остаје нејасан обухват и мере које ће се односити на један од пресудних фактора за унапређење положаја особа са инвалидитетом.

Није прихваћено јер у коментару нема предлога за измену/допуну текста Предлога стратегије.

1. **Друштво за дигиталну приступачност**: Предлог Стратегије се не позива на Конвенцију о правима особа са инвалидитетом као највишим документом, који регулише ову област, а којим Стратегија треба да се руководи.

Није прихваћено јер је Предлог стратегије у потпуности заснован на Конвенцији о правима особа са инвалидитетом, као и на општим коментарима Комитета за права особа са инвалидитетом.

1. **Друштво за дигиталну приступачност**: Недовољно анализирани сви аспекти приступачности. Углавном се Стратегија фокусира на физичку приступачност, а мање на медијску, информатичку и културну. Стратегија највише обраћа пажњу на знаковни језик, који као алатка за прилагођавање медијских садржаја за особе оштећеног слуха се већ налази у бољој позицији у односу на друге алатке приступачности. И још увек има начина да се унапреди коришћење знаковног језика и његов статус. Друга алатка медијске приступачности за глуве и наглуве је коришћење специјалних титлова за глуве и наглуве.

Није прихваћено јер Предлог стратегије промовише приступачност у свим аспектима, а наведене примедбе могу бити релевантне за планирани предлог акционог плана за имплементацију Националне стратегије.

1. **Национална организација за ретке болести Србије**: Важно је да се користи функционални модел за процену инвалидитета, који представља основ за остваривање свих права, што се у овој стратегији не помиње. У складу са тим, скрећемо пажњу да се функционални модел процене инвалидитета укључи у процену степена инвалидитета. Такође је неопходно препознати организације особа са ретким болестима које за последицу имају инвалидитет.

Није прихваћено јер примедбе у вези са проценом инвалидитета могу бити релевантне за припрему планираног предлога акционог плана за имплементацију Националне стратегије. Ретке болести, односно њихове последице су укључене у дефиницију инвалидитета, у складу са дефиницијом из Конвенције о правима особа са инвалидитетом.

1. **Народна посланица Љупка Михајловска:** Требало би препознати родитеље и примарну породицу кроз Стратегију у циљу превенције институционализације. Родитељи, односно углавном мајке, деце с инвалидитетом напуштају своје послове, све време посвећене су детету с инвалидитетом, а дешава се и то да када се мајка разболи или премине, дете или особа заврши у установи иако је већ стекло вештине за живот у заједници.

Није прихваћено јер је у Предлогу стратегије посвећена пажња родитељима и подршци за живот у заједници. Примедбе су релевантне за планирани предлог акционог плана за имплементацију Националне стратегије.

1. **Народна посланица Љупка Михајловска:** Попис је методолошки дискутабилно урађен 2011. године, па би требало размислити да до наредног пописа, који је веома близу, тим стручњака за статистику и прикупљање података развије адекватну методологију прикупљања података. Из података добијених према Попису 2011. године може се лако закључити да су тешкоће у кретању, као и изазове с видом и слухом наводиле махом старије особе. Подаци према попису, подаци које имају организације и подаци које има Министарство за рад, запошљавање, борачка и социјална питања делују неуједначено.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

1. **Народна посланица Љупка Михајловска:** Родни аспект је веома значајан и требало би да прожима Акциони план, где ће се јасно видети да се афирмативни програми планирају за девојчице и жене с инвалидитетом. То је и препорука Комитета УН.

Није прихваћено јер је родни аспект инвалидитета укључен у Предлог стратегије, а конкретне активности (афирмативни програми) ће бити обухваћене планираним предлогом акционог плана за имплементацију Националне стратегије.

1. **Народна посланица Љупка Михајловска:** У Нацрту стоји Надаље је потребно подржавати израду информационо комуникационих технологија – ИКТ алата који омогућавају особама са инвалидитетом олакшан приступ коришћењу нових технологија. Ипак у оквиру циљева или мера нисам наишла на овај део. Неколико озбиљних изазова имамо када је реч о ИКТ и асистивним технологијама. У Србији нема образовних програма који предвиђају школовање људи који израђују протезе и помагала. Мислим да би требало подстицати младе иноваторе да патентирају нове производе чијом употребом долази до веће укључености и самосталности особа са инвалидитетом. Треба размислити да се део средстава која су намењена организацијама особа са инвалидитетом усмере на технолошке иновације у циљу осамостаљивања особа са инвалидитетом или изумима производа заснованим на принципима универзалног дизајна.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

1. **Народна посланица Љупка Михајловска:** У првој стратегији било је идеја да занимање персонални асистент постане део званичне класификације занимања, што се није десило. Поред овог, требало би размислити и о другим занимањима као што су стручњаци за помоћне технологије и помагала. Ово би била стратешка ствар, с тим што је период од 4-5 година кратак да се ово успостави у потпуности, што не значи да не треба радити на овом плану.

Није прихваћено јер се ради о примедбама које су релевантне за планирани предлог акционог плана за имплементацију Националне стратегије.

1. **Преглед коментара на конкретан део Предлога стратегије који нису прихваћени**

**а)** **Коментари са округлих столова**

**Центар „Живети усправно”, мр Мима Ружичић-Новковић**

|  |  |
| --- | --- |
| **Коментар** | **Одговор** |
| На 38. страни у пасусу „Поред типичних школа, у Србији и даље постоје школе за образовање деце са сметњама у развоју...” уместо речи сметње предлажем израз смањење/изостанак способности или оштећење, пре тешкоће него сметње. | Прихваћени термини установљени су у закону. |

**Чедомир Цицовић, Удружење инвалида церебралне и дечије парализе**

|  |  |
| --- | --- |
| **Коментар** | **Одговор** |
| Здравље – све брисати, цео део је проблематичан. Не издвајати ментално здравље у делу који се тиче здравља.  | Предлог је необразложен. Здравље је веома важан сегмент који је неопходно задржати, посебно ментално здравље, у вези са којим су донети посебни закони и стратегије.  |
| „Унапређење компетенција здравствених радника”: не компетенције, само сензибилизација. | Обукама се унапређују компетенције, поред сензибилизације учесника за одређене теме. |

**Предраг Бакић, Удружење дистрофичара**

|  |  |
| --- | --- |
| **Коментар** | **Одговор** |
| „Побољшање квалитета живота особа са инвалидитетом и деинституционализација...”: додати дневне услуге у заједници, само су наведене услуге за самосталан живот. | У тексту су само индикативно наведене услуге које доприносе самосталном животу, на веома флексибилан начин који омогућава развој различитих услуга подршке. |

**Иницијатива за права особа са менталним инвалидитетом – МДРИ-С**

|  |  |
| --- | --- |
| **Коментар** | **Одговор** |
| Страна 61 – не помиње се забринутост Комитета о примени силе, већ се говори о подизању свести јавности. Морају да се предвиде законске промене, нарочито Закона о менталном здрављу. | Примедба је релевантна за планирани предлог акционог плана за имплементацију Националне стратегије. |

**Б)** **Коментари достављени електронским путем**

**Центар „Живети усправно”**

|  |  |
| --- | --- |
| **Коментар** | **Одговор** |
| Индикатор на 66. страни (број ученика у школама за образовање ученика са сметњама у развоју у односу на број ученика са инвалидитетом у редовним школама) илуструје однос друштва према деци. Деца са инвалидитетом имају излаз у свет, деца са сметњама у развоју имају сметње. | Реч је о коментару без конкретног предлога за измену текста који се може размотрити. |
| Термин радна активација треба заменити речима рад и запошљавање. | У Предлогу стратегије користи се термин радно ангажовање, не термин радна активација. Термин радна асистенција се користи у контексту обезбеђивања стручне подршке за особе са инвалидитетом које се запошљавају под посебним условима.Радно ангажовање је сегрегисан облик запошљавања у заштићеним условима и у супротности је са препоруком коју је УН Комитет за права особа са инвалидитетом упутио Србији. Дух целе стратегије је да се обезбеди запошљавање на отвореном тржишту рада за све особе са инвалидитетом, укључујући особе са интелектуалним инвалидитетом. Међутим, имајући у виду стање у Србији и велики број предузећа у којима су радно ангажоване (уместо запослене) особе са инвалидитетом, сматрамо да се то не може једноставно игнорисати, већ пратити смањење радног ангажовања, уз истовремено праћење измена у вези са правом на пословну способност и подржавање развијања концепта запошљавања уз подршку. |
| Уместо перспектива инвалидитета боље би било перспектива особа са инвалидитетом. | Сматрамо да је адекватнији превод овај који је коришћен у тексту Предлога стратегије – енг. *disability perspective –* а не *persons with disability perspective.* Концепт „перспектива инвалидитета” од суштинског је значаја за нови приступ у креирању и спровођењу политика на свим нивоима и у свим областима и његов смисао није у томе да се интегрише перспектива особа са инвалидитетом, већ перспектива инвалидитета, као концепта заснованог на људским правима и једнакости. Сличан приступ коришћен је и приликом интегрисања родне перспективе (енг. *gender perspective*). Прихватање предложене измене суштински би променило смисао. |
| Лична пратња детету и ученику и услуга персоналне асистенције требало би да буду исти вид услуге. Овако дефинисане ове 2 услуге као сада у закону могле би да постигну исти циљ уколико би се надовезивале, пружаоци међусобно сарађивали и уколико би критерији за коришћење персоналне асистенције били проширени на све пунолетне особе са инвалидитетом с оствареним правом на ТНП, уместо на друштвено активне са увећаним додатком за ТНП. | Лични пратилац и персонална асистенција су различите услуге – једна је намењена деци а друга пунолетним особама, те је неопходно да остане ово разликовање, имајући у виду и различитост саме услуге. |
| Уместо „побољшању положаја особа са инвалидитетом у друштву и повећаној друштвеној укључености” предлажем „побољшању друштвеног положаја и повећаној укључености особа са инвалидитетом” због фокуса на особе са инвалидитетом. | Назив Предлога стратегије обухвата побољшање положаја особа са инвалидитетом у ширем смислу, па је због конзистентности сачувана иста формулација. |
| У персоналну асистенцију деци и одраслима, одлучивање уз подршку, подршку природној и хранитељској породици треба улагати јавни новац, дневне услуге, мале кућне заједнице треба плански и доследно заменити персоналном асистенцијом и одлучивањем уз подршку која не искључује и персоналну асистенцију уколико је особи потребна и искуствену (peer) подршку. У заједничко групно становање по основу инвалидитета, као меру подршке не треба улагати јавни новац јер доприноси изолацији и привремено, тј. наизглед смањује посао државе. | Неопходно је обезбедити плуралитет услуга, које треба да буду међусекторско питање, а не само услуге из система социјалне заштите. Особе са инвалидитетом имају право избора где ће, како и са ким живети и у том смислу је на држави да обезбеди различите услуге које подразумевају различите животне аранжмане. При томе, у Акционом плану се могу планирати активности усмерене на развијање широке лепезе услуга подршке из различитих области, које ће особама са инвалидитетом омогућити избор и контролу над услугом, у складу са Општим коментаром бр. 5 Комитета за права особа са инвалидитетом на члан 19. Конвенције. |
| Предлажем измену дефиниције особа са инвалидитетом у: „Особом са инвалидитетом сматра се особа која има дугорочно смањење, одсуство физичких, менталних, интелектуалних или чулних способности, услед којих у интеракцији са разним препрекама може бити ометана у пуном и ефикасном учешћу у друштву на једнакој основи са другима.” | У тексту Предлога стратегије је цитиран члан 1. Конвенције о правима особа са инвалидитетом. |
| Уместо „У земљама ЕУ, једна од шест особа живи са неким обликом инвалидитета, који се креће од благог до тешког инвалидитета, што значи да постоји око 80 милиона особа које су често спречене да остваре пуно учешће у друштву и привреди услед препрека са којима се суочавају у својој животној средини или као последица ставова околине. Предлажемо да се изостави „који се креће од благог до тешког инвалидитета”. | У тексту Предлога стратегије су цитирани подаци из Европске стратегије за особе са инвалидитетом 2010–2020 – Европа без баријера (European Disability Strategy 2010–2020: A Renewed Commitment to a Barrier-Free Europe). |

**Иницијатива за права особа са менталним инвалидитетом – МДРИ-С**

|  |  |
| --- | --- |
| **Коментар** | **Одговор** |
| Показатељ резултата на страни 55. Предлога: „Број приступачних изборних места и гласачког материјала за особе са инвалидитетом увећан за \_\_\_%;“ заменити следећим показатељем: „Удео приступачних изборних места, укључујући приступачни гласачки материјала за особе са инвалидитетом, минимум 80%”. | Имајући у виду постојеће стање у Републици Србији, показатељ наведен у Предлогу стратегије је реалистичнији и омогућава праћење напретка по годинама. |
| Код описа ефекта мере на страни 58. треба додати: Механизми, попут личне директиве и уговора о заступању, биће упоредо успостављени и треба да омогуће уживање пословне способности и превенирају њено ограничење. | Предложени механизми су само нека од могућих решења, односно, формулација у Предлогу стратегије је довољно флексибилна и оставља могућност за развој различитих механизама одлучивања уз подршку. |
| Институција надлежна за спровођење мере 1. Реформа законског оквира у области пословне способности која обезбеђује да особе са инвалидитетом уживају сва права на равноправној основи са другим грађанима и успостављање система одлучивања уз подршку који замењује старатељску заштиту – Министарство за рад, запошљавање, борачка и социјална питања, додати и Министарство правде. | У процесу давања мишљења релевантна министарства и институције ће се изјаснити о својим надлежностима за спровођење свих планираних мера. |

**Тања Жабарац**

|  |  |
| --- | --- |
| **Коментар** | **Одговор** |
| Родитељи деце са инвалидитетом када се сусретну са дијагнозом су неинформисани на права на помоћ које могу остварити. Предлог направити сајт, приручник о правима особа са инвалидитетом, центар или нешто друго како би се особе са инвалидитетом информисале о својим правима. У таквом центру за пружање информција могла би да ради баш нека особа са инвалидитетом. | Примедба је релевантна за планирани предлог акционог плана за имплементацију Националне стратегије. |
| Обраћам Вам се са молбом свих мама деце са тешким оштећењем мозга које имају проблем са неприменом члана 78, става 3 Закона о здравственом осигурању (Сл. Гл 25/19) по коме би маме деце са тешким оштећењем мозга могле продужити боловање до 18 године или краће тј. до оздрављења дета. Највећи број мама је из Београда. | Стратешким документом се не могу отклањати последице кршења и неспровођења закона. |
| Здравствена заштита – информисаност на право на здравствену заштиту. Подићи свест о прихватању и олакшавању прегледа особа са инвалидитетом. Едукацију извршити прво од здравствених установа (дом здравља, педијатри, офталмолози, орл...). | Примедба је релевантна за планирани предлог акционог плана за имплементацију Националне стратегије. |
| Зaшто се неуролошкла столица не налази на листи помагала кад је неопходна? Дечија инвалидска колица су толико велика и гломазна да немамо сви услове да се крећемо по стану са њима. | Листа помагала уређује се Правилником о медицинско-техничким помагалима која се обезбеђују из средстава обавезног здравственог осигурања. У стратегији се мера 3. код првог посебног циља односи на ово и сродна питања у вези са побољшањем квалитета живота особа са инвалидитетом. |
| Паркинг места: повећати број инвалидских паркинг места; повећати казне за бахате возаче који се паркирају на инвалидским местима а немају инв. налепницу; информисати јавност и подићи свест становништву зашто је важно не паркирати се на инвалидским паркинг местима (на пример рекламама).Рампе: Пуно је зравствених објеката, школа и вртића без рампи.На пуно места смо наишли на рампе које су престрме. Боља контрола извођења, обратити пажњу при прављењу статистике колико јавних објеката има заиста функционалне рампе, тј. рампе изведене у складу са техничким прописима и стандардима и реконструисати рампе које нису по стандардима. | Ова питања су обухваћена првим посебним циљем: Повећана друштвена инклузија особа са инвалидитетом, мера 1: Обезбеђивање пуне приступачности објеката, јавних површина, информација, услуга и производа особама са инвалидитетом. Показатељи резултата дефинисани за ову меру: -Планирање, пројектовање, изградња и доградња свих нових објеката, као и реконструкција и адаптација свих постојећих објеката врши се у складу са техничким стандардима приступачности.-Број мера изречених у поступку инспекцијског надзора због непоштовања техничких стандарда приступачности у изградњи објеката и простора.Акциони план за спровођење Националне стратегије ће садржати активности које се односе на обезбеђивање приступачности објеката и саобраћаја у складу са прописима. |
| Обнављање попуста за поједине услуге Права на инвалидску паркинг карту или на дечији додатак, па онда и на попуст за струју обнављају се на сваких годину дана. Предлог: Унапредити систем, умрежити установе, или правилнике на основу којих сепопусти остварују.Ослобађење од таксе за јавни медијски сервис је немогуће ако се бројило не води на дете које има инвалидитет, а попуст за количину утрошене енергије је могуће остварити ако је дете члан породице и прима туђу негу и дечији додатак. | Обухваћено је мером 3. код првог посебног циља: 3. Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој социјалних услуга подршке за самостални живот у заједници. Може се детаљније разрадити у Акционом плану за спровођење Националне стратегије. |
| Да ли ће се и када у Србији усвојити закон родитељ неговатељ или је логичније породицу довести до ивице егзистенцијалне угрожености, одузети јој дете и дати га хранитељу и још га за то плаћати? Зашто се ако се родитељ определи да ради пола радног времена добија само половина плате од послодавца и пола радног стажа, па онда за годину дана изгледа као да је радио само 6 месеци? | Реч је о коментару без конкретног предлога за измену текста који се не може размотрити. |

**Посланичка група Лига социјалдемократа Војводине – Зелена странка**

|  |  |
| --- | --- |
| **Коментар** | **Одговор** |
| Поднети су предлози и образложење у вези са стицањем права на статус „родитељ неговатељ” у оквиру допуна Закона о социјалној заштити. Нису изнети конкретни предлози за измене и/или допуне Предлога стратегије за унапређење положаја особа са инвалидитетом. | Реч је о коментару без конкретног предлога за измену текста који се не може размотрити. |

**Национална организација за ретке болести Србије – НОРБС**

|  |  |
| --- | --- |
| **Коментар** | **Одговор** |
| Постојећој дефиницији особа са инвалидитетом (стр 3-4) потребно је додати формулацију особе са инвалидитетом насталим као последица ретке болести. | У тексту Предлога стратегије цитирана је дефиниција из Конвенције о правима особа са инвалидитетом, којом је и ово обухваћено. |
| Код анализе стања за трећи циљ: Социјална инклузија особа са инвалидитетом (3.3.4), требало би додати нови став 3.3.5. Палијативно збрињавање, као и предлог за оснивање медицинско-социјалних центара. Палијативно збрињавање је приступ који побољшава квалитет живота пацијента и породице, када постоји пацијент са прогресивном болешћу за коју је прогноза ограничена. Она обухвата период од дијагнозе болести до краја периода жаловања због губитка члана породице. | Ово је питање које је у домену здравствене и делом социјалне заштите и не односи се специфично на особе са инвалидитетом. Када се успоставе, ове услуге ће користити и особе са инвалидитетом и њихове породице. |
| У делу 3.3.4. Социјална инклузија, социјална заштита, потребно је додати да особе са ретким болестима које за последицу имају инвалидитет имају додатни ризик од сиромаштва и социјалне искључености. | Није адекватно посебно истицати особе са ретким болестима у односу на друге који се такође у великој мери суочавају са многим баријерама, укључујући повећан ризик од сиромаштва и социјалну искљученост. |

**Друштво за дигиталну приступачност – Дигитас 24**

|  |  |
| --- | --- |
| **Коментар** | **Одговор** |
| Стратегија се не бави процесом стандардизације приступачности, физичке, медијске и информатичке и доношења протокола, упутстава за институције (јавни превоз, изградња објеката, разумно прилагођавање простора, медији, веб презентације установа од јавног значаја, образовне установе, установе културе и сл.). | Примедба је релевантна за планирани предлог акционог плана за имплементацију Националне стратегије. |
| Закон о јавном медијском сервису и Закон о електронским медијима уопштено говоре о прилагођавању садржаја глувима и слепима! Закон не обавезује ни на шта. Само члан 9. према којем је јавни медијски сервис дужан да приказује програме на знаковном језику, без обима програма. За слепе не постоји никаква обавеза. Стратегија треба да инсистира на прецизности у законским одредбама, који сервиси, са којим фреквенцијама, у којем обиму и којим темпом повећавају производњу прилагођених садржаја. | Предлог стратегије у довољној мери истиче проблем доследног спровођења прописа у пракси и сугерише неопходност унапређења у овој области. Такође, Предлог стратегије истиче забринутост Комитета за права особа са инвалидитетом у погледу непостојања националне стратегије обезбеђивања приступачности и законских прописа који би садржавали делотворније санкције за непоштовање прописа.Примедба је релевантна за планирани предлог акционог плана за имплементацију Националне стратегије. |
| Стратегија наводи доступност свих културних садржаја за особе са инвалидитетом.Стратегијом треба инсистирати на допуни Закона о култури и Закона о филму (Словенија има закон према којем сва продукција филмова и драмског програма коју финансира држава мора да подразумева и прилагођавање за слепе и глуве, и то аудио дескрипцијом и титлом). | Примедба је релевантна за планирани предлог акционог плана за имплементацију Националне стратегије. |

**Центар за развој инклузивног друштва – ЦРИД**

|  |  |
| --- | --- |
| **Коментар** | **Одговор** |
| Страна 3 „Стратешка документа Владе Републике Србије у различитим областима указују на потребу унапређења положаја особа са инвалидитетом, а као посебно важни издвајају се: ” Коментар: Не позива се на конвенцију УНЦРПД која је највиши документ и у складу са тим треба да се стратегија руководи. | На самом почетку Предлога стратегије се наглашава потреба усаглашавања националног правног оквира са стандардима Конвенције УН, а затим се у даљем тексту указује на значај ове конвенције на много места. У питању је ратификована конвенција, те она не спада у стратешка документа Владе. |
| Акциони план за поглавље 23 нема адекватну терминологију – (разумно прилагођавање и интеграција, нејасно постављени проценти напретка – односно да ли је у питању процентни поен или укупно процената у односу на постојеће стање. | Коментар не садржи конкретан предлог за измену/допуну Предлога стратегије, нити се односи на текст Предлога стратегије. |
| Нема ниједне стратегије по питању запошљавања и социјалне политике, која разматра и питања ОСИ – сем генералног дела у оквиру ове стратегије. | Коментар не садржи конкретан предлог за измену/допуну Предлога стратегије. |
| Акциони план за Поглавље 23, предвиђа термин “разумни смештај“ Конвенција признаје појам Универзални дизајн – тако да се мора имплементирати прилагођавање приступачности кроз универзални дизајн – уградња платформе је специјализован и скуп дизајн, а лифт је универзални дизајн, јер погодује свима у свакој ситуацији. | Коментар не садржи конкретан предлог за измену/допуну Предлога стратегије. |
| Белгија-фламански парламент је 2006. фламански језик глувих признао за званични језик фламанске заједнице глувих. Нови Зеланд га од 2006. Уставом признаје као један од званичних језика; Члан 17, “медији су дужни да сагледају могућности”, од овакве дефиниције нема вајде. Говор-у-текст софтвери су сваком медију доступни, одлично раде, у крајњем случају; Директива Европског Парламента и Савета ЕУ из 2018. предвиђа потпуну прилагођеност АВ садржаја до 2030. у ЕУ земљама, а ми смо као кандидат. То подразумева коришћење знаковног језика у живом И припремљеном про-граму, титла за глуве у живом програму (коришћење софтвера), унапред припремљених специјалних титлова за глуве и АД за слепе. | Коментар не садржи конкретан предлог за измену/допуну Предлога стратегије.Поред тога, Закон о употреби знаковног језика управо гарантује право на учење и употребу знаковног језика због чега је и Комитет за права особа са инвалидитетом апострофирао усвајање овог закона као један од позитивних корака у спровођењу конвенције. |
| У вези са подацима о особама са инвалидитетом, ништа није промењено нити је донет неки нови програм који се бави унапређењем, нити су направљене нове алатке за даљу анализу – нпр унакрсно поређење података сектора за социјалну заштиту, образовање, здравствену заштиту - којим се могло извршити даља анализа. Што је било предвиђено Стратегијом развоја информационог друштва у Републици Србији до 2020. Године. Мапирање популације особа са инвалидитетом и њихових чланова породице - информатори о правима у свим форматима у циљу подизања свести и општег нивоа познавања сопствених права и заштите истих. | Примедба је релевантна за планирани предлог акционог плана за имплементацију Националне стратегије. |
| У вези са запошљавањем, тренутно стање је: нерегулисаност унапређења доквалификације и преквалификације, целоживотног школовања, лишавање пословне способности, умањење броја запослених ОСИ који су били запослени у тзв. ДЕС – после је уследило смањење броја запослених у тим предузећима. 27% више предузећа а 1% мање запослених особа са инвалидитетом не могу се звати побољшањем на тржишту рада – с обзиром да су то нискоакаумулатива предузећа/не поседују високотехнолошке програме – а нека од њих су имала чак 4 неуспела УППР (ДЕС НС) – тендеција смањења ефективног броја запослених са инвалидитетом – ублажено је повећањем борја предузећа – значи у економском смислу – повећањем капацитета, а не повећањем продуктивности и ефикасности чиме се не може очекивати пораст примања ОСИ који су запослени. | Коментар не садржи конкретан предлог за измену/допуну Предлога стратегије. |
| У вези са саобраћајем, посебно ван Београда, непостојање стандарда за услове за јавни саобраћај, нископодна возила са рампом, екрани са информацијама о путањи и стајалишту возила, звучна обавештења за путнике. Непостојање олакшица за вршиоце такси услуга, ако имају такси возило које може и особа са инвалидитетом да користи. Непостојање система превоза школске деце са сметњама у развоју у оквиру локалне самоуправе или школа – то је махом на општини и њиховој доброј вољи или на школи, ако је добила средства за возила. | Примедба је релевантна за планирани предлог акционог плана за имплементацију Националне стратегије. |
| Без закона о заштити од вршњачког насиља – Алексин закон, не може се реално очекивати видљив и ефективан помак на том пољу. | Коментар не садржи конкретан предлог за измену/допуну Предлога стратегије. |
| У вези са констатацијом да је потребан развој протокола и приступачних информативних услуга за ванредне ситуације, МУП на томе ради. | Коментар не садржи конкретан предлог за измену/допуну Предлога стратегије. |
| Према извештају Омбудсмана - Перцепција јавности у вези са правима рањивих група у Републици Србији и познавање надлежности и перцепција рада Заштитника грађана проценти дискриминације су виши што се ставова опште популација 57% за ОСИ са физичким инвалидитетом и 48 за оси са менталним инвалидитетом. Што указује или да представници органа јавне власти нису сензибилисани или имају другачију прецепцију дискриминације или другачије информације које нису у овој стратегији разјашњене. | Коментар не садржи конкретан предлог за измену/допуну Предлога стратегије. |
| На основу поступака које је Заштитник грађана водио током 2012. произилази да се особе са инвалидитетом у Србији најчешће суочавају с проблемима у остваривању права на социјалну и здравствену заштиту, образовање, запошљавање и професионалну рехабилитацију, а да су узроци неостваривања права предрасуде, дискриминација и „недоступност права” како због недостатка информација и одговарајуће правне помоћи у локалној самоуправи, тако и због неприступачности јавних установа и комуникационих препрека – 33. Редовни годишњи извештај Заштитника грађана за 2012. годину. Доступно на: хттп://www.омбудсман.рс/ 34 Ибидем (2013), стр. 89 25Овде у стратегији су напоменути исти узроци по којима је Заштитник грађана деловао у 2018 год, што указује на миноран помак у остваривању права ОСИ у односу на 2012 год. | Коментар не садржи конкретан предлог за измену/допуну Предлога стратегије. |
| Одређени факултети имају чак и разрађене грађевинске пројекте за прилагођавање своји објеката – али надлежни органи у оквиру буџета не алоцирају средства за то – пример ФАСПЕР има пројекат доградње анекса зграде чиме би се обезбедила пуна приступачност објекта и проширење техничких капацитета за квалитетно образовање, а ФДУ има пројекат уградње лифта. Професорски кадар је осетљив на ауторска права и пружају отпор из различитих разлога (неовлашћено умножавање копија уџбеника, нпр) – стога такве публикације би морали да буду на располагању у оквиру библиотеке факултета, центара за подршку студентима при факултетима/универзитетима. Неки факултети немају разрађен концепт отвореног школовања – значи да не мора да се школује у самој згради факултета – већ у свом месту пребивалишта, чиме би се значајно смањили успутни трошкови школовања (боравак у изнајмљеном простору, асистенција, медицински третмани, путовање и сл.). | Коментар не садржи конкретан предлог за измену/допуну Предлога стратегије. |
| Овде се не помиње проблем породичне пензије – коју потомак родитеља који је преминуо стекао по основу породичног права – та пензија се за једног члана породице умањује са 30% - то може бити трајног или привременог карактера (није прецизирано по ком основу привремени карактер ако је у питању трајни инвалидитет, а ако има нека примања по основу уговора о делу или ауторском уговору, с тим да месечна уговорена накнада мора бити нижа од износа најниже основице у осигурању запослених, важеће у моменту уплате доприноса. Проблем је што са код истог послодавца – размак између два уговора о делу мора бити најмање 6 месеци. На овај начин корисници породичне пензије немају могућност увећања прихода на дужи рок и у неком значајном износу. Према статистичком билтену ПИО за октобар 2019 просечан износ породичне пензије је 21.099 динара и најнижа је у односу на инвалидску (24.809) и старосну (28.374) динара – што их чини аутоматски најсиромашнијом категоријом у популацији која прима пензију. | Примедба је релевантна за планирани предлог акционог плана за имплементацију Националне стратегије. |
| Други проблем је и обученост за рад са таквим опремом и третман пацијената са особама са инвалидитетом. Када је једна наша сарадница, корисница инвалидских колица (параплегија) – активна затруднела – гинеколог ју је упутио код ортопеда. У ГАК Народни фронт – после смрти лекара који је користио хидрауличну гинеколошку столицу, која је прибављена уз помоћ организације „…Из круга“ особље није било упућено у начин рада те опреме у једном периоду. | Примедба је релевантна за планирани предлог акционог плана за имплементацију Националне стратегије. |
| У институцијама не постоји за сада акредитован програм образовања и дошколовавања (изузетак Др Милан Злотовић и ОШ Драган Херцог у Београду и сарадња ШОСО Милан Петровић са институцијама у Новом Саду) чиме би се очувале животне и интелектуалне вештине особа са инвалидитетом, као и унапређење њихових квалификација у циљу побољшања могућности за унапређење квалитета живот захваљујући запошљавању и омогућавању самосталном животу. Неопходно је увести приручник-инструкције и подићи ниво институција на ниво да могу да оспособљавају своје кориснике за деинституционализацију. Један од корака је увођење ране интервенције у развоју, рехабилитацији и реедукацији деце са сметњама у развоју у школама које поседују стручни кадар, опрему и домове – чим би се значајно смањили трошкови даљег школовања захваљујући раној интервенцији и и повећаној могућности за хоризонталну транзицију у редовно школство уз подршку. | Примедба је релевантна за планирани предлог акционог плана за имплементацију Националне стратегије. |
|  |  |
| Увести заштиту од дискриминације као један од предмета у оквиру курикулума на правним и сродним факултетима (ФАСПЕР, социјални рад, учитељски и педагошки факултети). Прво је то заштита права од дискриминације, али истовремено је и учвршћивање заштите права и жена, јер претежно поменуте институције су на којима се обучава доминантно кадар женског пола (Извор: статистички годишњаци о високом образовању РЗС). Обавезни део курикулума на факултетима где се учи за наставника и учитеља - предмет инклузивно образовање и то не факултативно и не једносеместрално. Такође важи и за педијатријску/психолошку и педагошку специјализацију. | Предлог који се односи на увођење предмета Заштита од дискриминације превазилази домет ове стратегије, односно, релевантан је за друга стратешка документа. Други предлог који се односи на предмет Инклузивно образовање може да буде релевантан за планирани предлог акционог плана за имплементацију Националне стратегије. |
| Упутство за правосудне органе и адвокатске коморе – протокол како се то спроводи у којим случајевим – корак по корак као и каталог асистивних технологија и решења које се могу применити. Примена алтерантивних и ванзатворских санкција уколико за то постоје законски услови. У супротном, да се прилагоде одређене КПЗ у Србији – што обухвата и квалитет боравка у истом у складу са препорукама Савета Европе – пример: у КПЗ Сремска Митровица затвореници/притовериници пију техничку воду, уколико не могу да купе флаширану у кантини. (Иако мислимо да је КПЗ само за оне који заслужују – извештај Савета Европе о стању у нашим затворима говори да постоји тенденција да бескућници имају у зимском периоду обичај да врше кривична дела ситне крађе на основу којих их осуде на неколико месеци затвора у зимском периоду, да би имали где да бораве (храна, смештај, хигијена) – многи међу њима су особе са инвалидитетом – процењује се претежно менталним поремећајима, угроженим здравственим стањем и не постоје ни тачне информације колико их има нити какав је њихов статус што се инвалидитета тиче (у смислу да је то секундарни ефекат њиховог здравственог стања). | Предлог превазилази домет ове стратегије, односно, релевантан је за друга стратешка документа. |
| Поред праћења броја ученика у специјалним и редовним школама, пратити пораст (квалитативно и кванитативно) услуга подршке трећим лицима и школама – а које пружају специјалне школе (програм ресурсних центара, рехабилитациони институти и специјализоване ординације). | Примедба је релевантна за планирани предлог акционог плана за имплементацију Националне стратегије. |
| Унапређење система превенције и раног праћења. Услуге превентивних прегледа као хитна мера – пре прилагођавања објеката здравствене заштите и увођења медицинских третмана за одређене типове инвалидитета (Пример је да оболели од МС немају у Србији одговарајући медицински третман, за разлику од земаља у окружењу). Пример: Током 1977-1985 у СФРЈ је био превентивни радиолошки преглед где је возило (војни санитетски камион) ишао по месним заједницама и обављао контроле превентивног типа са рентгеном) – Решење које је одрживо и економично у односу на цену данашњих скенера и доступности истих у здравственим установама. Фондација Б92 је имала покретни мамограф у камионској полуприколици – нажалост није била доступна за жене у инвалидским колицима | Примедба је релевантна за планирани предлог акционог плана за имплементацију Националне стратегије. |
| Неопходно је обавити стручну обуку или издати сет инструкција за издавање паралелног извештаја које би организације цивилног друштва могле адекватно и технички усаглашено да достављају извештаје у раду а који се односе на спровођење стратегије. Између осталог да у саставни део сваког извештаја о реализацији пројекта финансираним од стране/посредством Републике Србије да буде и део који се односи на реализацију циљева стратегије.Други вид је приручник самоевалуацију у циљу процене потребе самих актера одговорних за унапређивање услова за особе са инвалидитетом. | Примедба је релевантна за планирани предлог акционог плана за имплементацију Националне стратегије. |
| У вези са индикаторима за запошљавање на страни 73, вредност пораста би требало да иде обрнутим редоследом (процентуално најмање у 2020, до највећег у 2022) – јер скок у првој години без услова – тржишних, образовних, законских, стимулативних и програмских је технички мало вероватан. С обзиром на мултисекторски приступ решавању питања права особа са инвалидитетом и неопходне припреме за спровођење истих. Друго, базна вредност у 2019-ој години је непозната, тако да циљне вредности морају ићи сукцесивно 100-150-200 особа за сваку циљну годину. Јер НСЗ у оквиру својих програма запошљавања ОСИ имао план за 100 особа годишње. | Процена је направљена у складу са подацима Националне службе за запошљавање. |

**Народна посланица Љупка Михајловска**

|  |  |
| --- | --- |
| **Коментар** | **Одговор** |
| У Предлогу нове стратегије пише да је неопходно усаглашавање односно измена Закона (страна 10), док у препоруци УН комитета стоји да треба опозвати Закон. | У тексту Предлога стратегије наведен је став Комитета по овом питању. |
| У оквиру првог посебног циља, мера број 4 у оквиру овог циља гласи: „Јачање партнерства са организацијама особа са инвалидитетом у свим областима и на свим нивоима”.Коментар: Ово партнерство је већ довољно развијено иако није измерено колико је то допринело већој инклузиији особа са инвалидитетом. Мислим да је фаворизовање организација непотребно у стратешком документу. Посбно је споран други индикатор који гласи: „Успостављена јединствена база података о удружењима особа са инвалидитетом и броју њихових чланова, која се континуирано ажурира”.Сматрам да је ово сувишно и не знам зашто само код популације особа са инвалидитетом релевантност организацији даје бројност у чланству. Оваквим стартешким приступом организације односно особе трпе притисак обавезног „стероидног” чланства како би добиле средства односно како би им нека услуга била пружена. Док с друге стране, бројне организације које се чак и не воде као „удружења особа са инвалидитетом” у многим сегментима су значајно допринеле унапређењу положаја особа са инвалидитетом. Примера ради у образовању, спорту, култури и слично. | У питању су представничке организације особа са инвалидитетом, на које је акценат стављен и у самој конвенцији. То не искључује могућност да друге организације цивилног друштва остварују партнерства са државним органима и у вези са промоцијом и заговарањем права особа са инвалидитетом. |
| У оквиру Првог посебног циља, показатељ успешности за меру број 5 гласи: „Број и врста манифестација подржаних средствима из јавних прихода које промовишу самостални живот особа са инвалидитетом, на свим нивоима.”Коментар: Чини се да би прецизније било уместо „манифестација” ставити „кампања”, мада опет број реализованих било кампања или манифестација не значи нужно да је напредак постигнут. Можда смањен број притужби Поверенику или већа укљученост на тржишту рада, али разне манифестације не морају допринети стварању позитивне слике према особама са инвалидитетом, већ напротив, могу довести до продубљивања стереотипа и предрасуда, у зависности од тога ко их и на какав начин организује. | Кампање су већ укључене у текст Предлога стратегије. Што се тиче остатка предлога, наведено је или укључено у сам текст или ће бити размотрено приликом припреме акционог плана за спровођење Националне стратегије.  |
| У оквиру Другог посебног циља и мере број 3 која гласи: „Унапређење превенције и заштите од дискриминације особа са инвалидитетом” дефинисани су индикатори:Број обука и учесника обука о правима особа са инвалидитетом за запослене у државним органима и јавним службама у образовним, социјалним и здравственим установама и установама које делују у области рада и запошљавања;Број обука и учесника обука о правима особа са инвалидитетом за носиоце правосудних функција и административно-техничког особља у правосудним органима и полазнике почетне обуке Правосудне академије.Коментар: Требало би размислити и о броју обука које пролазе особе са инвалидитетом, као и о броју притужби, тужби и судских поступака. | Индикатори мера су веома широко постављени, водећи рачуна о томе да их не буде много. Примедбе су релевантне за планирани предлог акционог плана за спровођење Националне стратегије. |
| У оквиру Другог посебног циља мере број 5 задати су индикатори: Сачињени и дистрибуирани протоколи о спречавању насиља, злостављања и експлоатације приступачни особама са инвалидитетом (на Брајевом писму, апликације за СМС поруке и сл), нарочито у установама социјалне заштите и здравствене заштите;Број обука за групе за координацију и сарадњу и број учесника обука о специфичностима насиља којем су изложене особе са инвалидитетом, посебно жене са инвалидитетом.Коментар: Као и у претходном коментару мислим да су изостављење особе са инвалидитетом којих се то највише тиче. Дакле, обуке и особа односно жена с инвалидитетом. | Индикатори мера су веома широко постављени, водећи рачуна о томе да их не буде много. Примедбе су релевантне за планирани предлог акционог плана за спровођење Националне стратегије. |

**Центар за европске политике – ЦЕП**

|  |  |
| --- | --- |
| **Коментар** | **Одговор** |
| Мера 1.1.:Ова мера је претежно усмерена на физичку приступачност (Планирање, пројектовање, изградња и доградња свих нових објеката, као и реконструкција и адаптација постојећих) а изоставља питања приступачности (административних) услуга које се пружају електронским путем. Уопште, мера на недовољан начин наглашава потребу за побољшањем приступачности и приступа јавних административних услуга особама са инвалидитетом. Такође, недостаје аспект редовног и систематског прикупљања статистике о приступу особа са инвалидитетом јавним услугама.Предлог: Укључити аспект приступачности електронских административних услуга, као и прикупљање статистике о приступу особа са инвалидитетом електронским административним услугама. | Примедба је релевантна за планирани предлог акционог плана за имплементацију Националне стратегије. |

Београд, 14. јануар 2020. године

 Министарство за рад, запошљавање, борачка и социјална питања